അഫ്ഗാനിലെ പെണ്കുട്ടികള്ക്ക് സെക്കന്ഡറി വിദ്യാഭ്യാസം നിഷേധിച്ച് താലിബാന് കാബൂള്: അഫ്ഗാനിസ്താനിലെ പെണ്കുട്ടികള്ക്ക് സെക്കന്ഡറി വിദ്യാഭ്യാസം നിഷേധിച്ച് താലിബാന്. ഹൈസ്കൂളുകള് തുറക്കുന്നത് സംബന്ധിച്ച് താലിബാന് പുറത്തിറക്കിയ ഉത്തരവില് ആണ്കുട്ടികളെപ്പറ്റി മാത്രമാണ് പറയുന്നത്. പെണ്കുട്ടികളുടെ കാര്യം പരാമര്ശിക്കുന്നതേയില്ലെന്ന് മാധ്യമങ്ങള് റിപ്പോര്ട്ടു ചെയ്യുന്നു. ഇതോടെ അടുത്ത മാസം സ്കൂളുകള് തുറക്കുമ്ബോള് ആണ്കുട്ടികള്ക്ക് സ്കൂളില് തിരിച്ചെത്താന് കഴിയും. എന്നാല് പെണ്കുട്ടികള് വീടുകളില്തന്നെ ഇരിക്കേണ്ടിവരും. സെക്കന്ഡറി സ്കൂളുകള് ഏഴ് മുതല് 12ാം ക്ലാസ് വരെയുള്ള ആണ്കുട്ടികള്ക്കുവേണ്ടി ശനിയാഴ്ച മുതല് തുറന്ന് പ്രവര്ത്തിക്കുമെന്നാണ് താലിബാന്റെ വിദ്യാഭ്യാസ മന്ത്രാലയം പുറത്തിറക്കിയ ഉത്തരവില് പറയുന്നത്. പുരുഷന്മാരായ അധ്യാപകരും ആണ്കുട്ടികളും സ്കൂളുകളില് എത്തണമെന്ന് നിര്ദ്ദേശമുണ്ട്. അതേസമയം, പെണ്കുട്ടികള്ക്കും സ്ത്രീകള്ക്കും വിദ്യാഭ്യാസത്തിനുള്ള അവസരം താലിബാന് നല്കുമെന്ന സൂചനകള് ആയിരുന്നു ഇതുവരെ പുറത്തുവന്നത്. എന്നാല് ഹൈസ്കൂളുകളില് പെണ്കുട്ടികള്ക്ക് അനുമതി നിഷേധിച്ച നടപടി ഭാവിയില് സര്വകലാശാലാ വിദ്യാഭ്യാസത്തെയും ബാധിക്കുമെന്ന് ഉറപ്പാണ്. രാജ്യത്തെ ഭൂരിഭാഗം സ്ത്രീകളും ജോലിക്കെത്തുന്നത് താലിബാന് ഇതിനകം വിലക്കിയിട്ടുണ്ട്. പുരുഷന്മാരെ മാത്രമാണ് പല ഓഫീസുകളിലും ജോലിക്കെത്താന് അനുവദിച്ചിട്ടുള്ളത്. രാജ്യത്തെ സുരക്ഷാ സാഹചര്യം മോശമായതിനാല് സ്ത്രീകള് ജോലിക്കെത്തുന്നത് സുരക്ഷിതമല്ല എന്നാണ് ഇതിനു നല്കുന്ന വിശദീകരണം.